b'\n_START_ARTICLE_\nInternational Statistical Classification of Diseases and Related Health Problems\n_START_PARAGRAPH_\nInternational Statistical Classification of Diseases and Related Health Problems,  p\xc3\xa5 norsk Den internasjonale statistiske klassifikasjonen av sykdommer og beslektede helseproblemer, vanligvis forkortet ICD, er et klassifikasjons- og diagnosesystem som er utgitt av Verdens helseorganisasjon (WHO)._NEWLINE_ICD blir periodisk oppdatert og er i sin tiende utgave, ICD-10, som ble publisert i 1994. WHO har siden \xc3\xa5r 2000 arbeidet med en ny versjon av International Classification of Diseases, ICD-11. Den nye versjonen har tatt inn medisinske emner som mangler i ICD-10, og den blir tilrettelagt for bruk i datasystemer. Norge deltar i arbeidet med ICD-11 gjennom deltakelse i WHO. Mange forventet at ICD-11 ville bli lansert i 2016, men det har oppst\xc3\xa5tt lange og uventede forsinkelser med de nye kodene. Det resulterte blant annet i, at International Headache Society (IHS) valgte \xc3\xa5 publisere ICHD-3 i januar 2018, uten at de nye ICD-11 kodene var klare. Denne utgaven skulle gi medlemslandene mulighet til \xc3\xa5 begynne planlegging av innf\xc3\xb8ring av ICD-11._NEWLINE_ICD-11 ble introdusert til det 144. styrem\xc3\xb8tet i januar 2019, og det er meningen at de 115 medlemslandene skal begynne \xc3\xa5 rapportere etter den nye standarden fra 1. januar 2022. En av det st\xc3\xb8rste nyhetene for denne versjonen er en systematisk klassifisering av kliniske tilstander assosiert med kronisk smerte. Klassifiseringen er utf\xc3\xb8rt av International Association for the Study of Pain (IASP). Den deler kronisk smerte inn i sju undergrupper, basert p\xc3\xa5 etiologi eller p\xc3\xa5virket organsystem.\n_START_SECTION_\nNorge\n_START_PARAGRAPH_\nI Norge settes somatiske og psykiatriske diagnoser etter dette systemet, hvor det er en kapittelinndeling.  I den norske utgaven er det 21 kapitler, hvorav de to siste inneholder s\xc3\xa6rnorske koder (mulighet for beskrivelse av ytre \xc3\xa5rsaker til sykdommer, skader og d\xc3\xb8dsfall, og faktorer som har betydning for helsetilstand og kontakt med helsetjenesten). ICD-10 forvaltes av Avdeling helsefaglige kodeverk i Direktoratet for e-helse._NEWLINE_Direktoratet for e-helse har per i dag ikke en tidfestet plan p\xc3\xa5 innf\xc3\xb8ring av ICD-11 i Norge. Endringen fra ICD-9 til ICD-10 tok i Norge mellom fem og syv \xc3\xa5r og var mindre omfattende enn overgangen fra ICD-10 til ICD-11 blir._NEWLINE_Prim\xc3\xa6rhelsetjenesten bruker en annen diagnoseliste: ICPC.'